Η **Ευαγγελία Χρήστου** είναι Ελληνίδα διεθνής πετοσφαιρίστρια, η οποία γεννήθηκε στην Αθήνα στις 7 Οκτωβρίου 1987 και αγωνίζεται ως ακραία.

Καριέρα
-------

Η Ευαγγελία Χρήστου ξεκίνησε την καριέρα της από την ομάδα του Άρη Νίκαιας το 2007 και από την περίοδο 2008-09 συνέχισε στο στο υψηλότερο επίπεδο του ελληνικού πρωταθλήματος με την ομάδα του Άρη Θεσσαλονίκης. Όταν η ομάδα της Συμπρωτεύουσας υποβιβάστηκε στο τέλος της περιόδου 2009-10, η Χρήστου συμφώνησε με τον Πανελλήνιο, ο οποίος κέρδισε την παραμονή του στην Α1 μετά την διαδικασία των πλέι-άουτ.

Συνέχισε στον Ζηρίνειο της Κηφισιάς, ο οποίος κατέλαβε την δεύτερη θέση του πρώτου ομίλου της Α2 εθνικής κατηγορίας 2011-12, αλλά δεν κατάφερε να κερδίσει την άνοδο του στο ανώτερο επίπεδο του ελληνικού πρωταθλήματος.

Τη διετία 2012-14 αγωνίστηκε με τους Ίωνες της Νέας Ιωνίας Αττικής, βοηθώντας την ομάδα να καταλάβει την πρώτη θέση στον δεύτερο όμιλο της Α2 κατηγορίας 2012-13 και να αγωνιστεί την επόμενη περίοδο στην Α1, χωρίς να κερδίσει την παραμονή της.

Την περίοδο 2014–15, φόρεσε την φανέλα του Παναθηναϊκού, κατακτώντας την δεύτερη θέση του Πρωταθλήματος Ελλάδας και το Ασημένιο μετάλλιο στο Κύπελλο Ελλάδας.

Το Καλοκαίρι του 2015 εντάχθηκε στον Πορφύρα Πειραιώς, ο οποίος υποβιβάστηκε από την Α1 Κατηγορία την περίοδο 2015-16, αλλά την επόμενη κέρδισε πανηγυρικά την άνοδο στην κορυφαία κατηγορία ως πρωταθλητής της Α2 περιόδου 2016–17.  

Την επόμενη περίοδο αγωνίστηκε με την Θέτιδα Βούλας, με την οποία κατέκτησε το νεοσύστατο πρωτάθλημα της Πρε Λιγκ 2017–18

Την περίοδο 2018–19 αγωνίστηκε με την ΑΕΚ, και μετά από μια περίοδο αγωνιστικής απραξίας συμμετείχε με την ομάδα της Βάρης «Α.Ο. Αναργυρούς» στο Πρωτάθλημα ΕΣΠΑΑΑ το 2022-23

Διεθνής καριέρα
---------------

Η Ευαγγελία Χρήστου έχει αγωνιστεί 13 φορές με την ελληνική εθνική ομάδα πετοσφαίρισης γυναικών.

Συλλογικοί τίτλοι - Διακρίσεις
------------------------------

**Πρωτάθλημα Ελλάδας**

* **2η Θέση**: 2014-15 (Παναθηναϊκός Α.Ο.)

**Κύπελλο Ελλάδας**

* **2η Θέση**: 2015 (Παναθηναϊκός Α.Ο.)

**2 Πρωταθλήματα Α2 Εθνικής - Πρε Λιγκ**

* 2016–17 (Πορφύρας Πειραιώς)
* 2017–18 (Θέτις Βούλας)

Παραπομπές
----------

1. ↑  Άλλη κλάση και θέαμα www.sport-fm.gr Αρχειοθετήθηκε 2020-02-23 στο Wayback Machine.
2. ↑  Α1 γυναικών: Το δυναμικό των ομάδων 2011-12 www.volleynews.gr Αρχειοθετήθηκε 2020-08-13 στο Wayback Machine.
3. ↑  Παναθηναϊκός: Πιο ψηλά κι όπου βγει! www.volleyplanet.gr Αρχειοθετήθηκε 2016-03-05 στο Wayback Machine.
4. ↑  Το δυναμικό των ομάδων της Πρε Λιγκ 2018-19 volleyland.gr Αρχειοθετήθηκε 2018-08-30 στο Wayback Machine.
5. ↑  Εθνική Ελλάδας Γυναικών - Ατομικές συμμετοχές www.volleyball.gr Αρχειοθετήθηκε 2022-10-01 στο Wayback Machine.
6. ↑  Ευρωπαϊκό Λιγκ Γυναικών: Πρεμιέρα της Εθνικής με Σερβία greekvolley.wordpress.com Αρχειοθετήθηκε 2016-03-05 στο Wayback Machine.
7. ↑  Με προσθήκες στη σύνθεσή της συνεχίζεται η προετοιμασία της Εθνικής ομάδας γυναικών www.inewsgr.com Αρχειοθετήθηκε 2022-01-06 στο Wayback Machine.

Εξωτερικοί σύνδεσμοι - Πηγές
----------------------------

* Ευαγγελία Χρήστου: Ατομικά στοιχεία - Ομάδες - Διακρίσεις women.volleybox.net
* Ευαγγελία Χρήστου: Παρουσίαση - Ομάδες καριέρας greekvolley.eu
* «Γοργόνες στο φιλέ! (Το δυναμικό των ομάδων 2009-10)». Αρχειοθετήθηκε από το πρωτότυπο στις 26 Σεπτεμβρίου 2015.  www.gazzetta.gr